ДЕКАНУ ФИЛОЗОФСКОГ ФАКУЛТЕТА У НИШУ

ИЗБОРНОМ ВЕЋУ ФИЛОЗОФСКОГ ФАКУЛТЕТА У НИШУ

# ОЦЕНA РЕЗУЛТАТА НАУЧНОГ И ИСТРАЖИВАЧКОГ РАДА КАНДИДАТА

Кандидаткиња др Маја Стефановић објавила је до сада шест научних радова у часописима и тематским зборницима националног и међународног значаја, од којих један припада категорији М14, један категорији М23, један категорији М63, два имају категорију М51, док један спада у категорију М53. Др Маја Стефановић је до сада излагала на пет домаћих и међународних научних скупова. Кандидаткиња је рецензирала радове за три часописа националног и међународног значаја и до сада учествовала у једном научном пројекту.

Најзначајнији и најобимнији досадашњи научни рад др М. Стефановић јесте докторска дисертација „Магични реализам и приказивање стварности у романима *Лимени добош* Гинтера Граса и *Зид* Марлен Хаусхофер“ одбрањена на Филолошком факултету Универзитета у Београду 06.04.2019. године.Ова дисертација представља оригиналан допринос науци из области Науке о књижевности, написан у складу са важећим стандардима из области друштвено-хуманистичких наука. Рад има чврсто утемељена теоријска полазишта, јасно дефинисану тему и истраживачке циљеве, аргументоване хипотезе, организовану структуру и прецизно изведене закључке. Кандидаткиња је успешно предложила нова теоријска решења о значењу и функцији магичног реализма у књижевности. Вредност рада је, нарочито у националним оквирима, што се магичним реализмом, а посебно магичним реализмом у оквиру немачке књижевности, бавио мали број теоретичара књижевности. Посебно је значајно научно утемељено уочавање одлика магичног реализма у романима *Лимени добош* Гинтера Граса и *Зид* Марлен Хаусхофер.

Научни радови кандидаткиње др Маје Стефановић показују доследност и континуитет у њеној научној делатности, пре свега у области књижевности и потврда су њеног динамичног професионалног и академског развоја. Области њеног истраживања су актуелне и недовољно заступљене у националним оквирима, што њен истраживачки допринос чини још значајнијим.

На основу свега наведеног, Веће Департмана за немачки језик и књижевност кандидаткињи др Маји Стефановић даје **позитивну оцену** за резултате научног и истраживачког рада.

У Нишу, 19.09.2019. Управница Департмана за

немачки језик и књижевност

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Николета Момчиловић

ДЕКАНУ ФИЛОЗОФСКОГ ФАКУЛТЕТА У НИШУ

ИЗБОРНОМ ВЕЋУ ФИЛОЗОФСКОГ ФАКУЛТЕТА У НИШУ

# ОЦЕНА АНГАЖОВАЊА КАНДИДАТА У РАЗВОЈУ НАСТАВЕ И РАЗВОЈУ ДРУГИХ ДЕЛАТНОСТИ ВИСОКОШКОЛСКЕ УСТАНОВЕ

Кандидаткиња др Маја Стефановић ради од марта 2017. год. на Филозофском факултету у Нишу, као наставник страног језика за ужу научну област Германистика (*Немачки језик на нематичним департманима*). Ангажована је најпре у оквиру Центра за стране језике, а од оснивања Департмана за немачки језик и књижевност у Нишу 2018. год. реализује наставу и вежбе на поменутом департману на предметима *Немачка књижевност 1 и Немачка књижевност 2*, *Савремени немачки језик 1*, *Савремени немачки језик 2*. У настави користи савремене методе подучавања, примењујући ефикасне начине и парадигме усвајања немачке књижевности и немачког језика. Њен рад се одликује стручношћу и модерним приступом у настави немачке књижевности. На основу мишљења Департмана за немачки језик и књижевност кандидаткиња је остварила значајне резултате у свом досадашњем педагошком раду. У свом раду полази од искустава и потреба студената, има комуникативан и интерактиван приступ настави. Показала је велику заинтересованост и спремност да помогне студентима, како на часовима, тако и током консултација.

Рад кандидаткиње др М. Стефановић у оквиру академске заједнице и развоја наставе био је усмерен и на активно учествовање у припреми акредитационог материјала за студијски програм ОАС Немачки језик и књижевност на Филозофском факултету у Нишу. У оквиру активности на самом Департману, кандидаткиња је учествовала у промоцији студијског програмаНемачки језик и књижевност, извођењу припремне наставе као и у организацији и извођењу пријемних испита.

Кандидаткиња је члан организационог одбора међународне конференције *НИСУН 9* на Филозофском факултету Универзитета у Нишу.

Од 2017. године до данас члан је Наставно-научног и Изборног већа Филозофског факултета у Нишу. По позиву гимназија, др Маја Стефановић учествује у раду комисија за спровођење пријемних испита из немачког језика. Кандидаткиња је реализатор факултативних курсева немачког језика у оквиру Центра за стране језике, а од академске 2018/2019. год. ангажована је и на Машинском факултету у Нишу.

На основу наведених разлога Веће Департмана за немачки језик и књижевност даје кандидаткињи др Маји Стефановић **позитивну оцену** за ангажовање у развоју наставе и других делатности факултета.

У Нишу, 19.09.2019. Управница Департмана за

немачки језик и књижевност

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Николета Момчиловић

ДЕКАНУ ФИЛОЗОФСКОГ ФАКУЛТЕТА У НИШУ

ИЗБОРНОМ ВЕЋУ ФИЛОЗОФСКОГ ФАКУЛТЕТА У НИШУ

# ОЦЕНА РЕЗУЛТАТА ПЕДАГОШКОГ РАДА КАНДИДАТА

Кандидаткиња др Маја Стефановић поседује вишегодишње педагошко искуство, најпре као наставник у основним школама и гимназијама, а од марта 2017. год. ради на Филозофском факултету Универзитета у Нишу, најпре у оквиру Центра за стране језике, када је изабрана у звање наставник страних језика (*Немачки језик на нематичним департманима*). Од оснивања Департмана за немачки језик и књижевност у Нишу 2018. године ангажована је у реализацији вежби и консултација на предметима *Немачка књижевност 1 и Немачка књижевност 2* и *Савремени немачки језик 1* и *Савремени немачки језик 2*. Од школске 2018/2019. године ангажована је и на Машинском факултету Универзитета у Нишу (*Немачки језик 1* и *Немачки језик 2*).

У свом раду полази од искустава и потреба студената, има комуникативан и интерактиван приступ настави, примењује разноврсне активности и комбинује различите стилове подучавања и учења. Критеријуми оцењивања су објективни, транспарентни и засновани на евалуацији која проистиче из начина и метода рада. У раду и контакту са студентима, др М. Стефановић показала је изузетну приступачност и отвореност уз стручност, марљивост и професионалну одговорност.

На основу увида у вишегодишњи педагошки рад др Маје Стефановић може се закључити да се ради о компетентном и преданом  наставнику, на основу  чега Веће Департмана за немачки језик и књижевност даје **позитивну оцену** за резултате педагошког рада.

У Нишу, 19.09.2019. Управница Департмана за

немачки језик и књижевност

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Николета Момчиловић

ДЕКАНУ ФИЛОЗОФСКОГ ФАКУЛТЕТА У НИШУ

ИЗБОРНОМ ВЕЋУ ФИЛОЗОФСКОГ ФАКУЛТЕТА У НИШУ

# ОЦЕНА РЕЗУЛТАТА КОЈЕ ЈЕ КАНДИДАТ ПОСТИГАО У ОБЕЗБЕЂИВАЊУ

# НАУЧНО-НАСТАВНОГ ПОДМЛАТКА НА ФАКУЛТЕТУ

Кандидат др Маја Стефановић није била у прилици да буде члан комисија или ментор у  изради дипломских радова јер је обављала наставу на нематичноим департманима. Осим тога, Департман за немачки језик и књижевност је 2018/2010. уписао тек прву генерацију студената, то она није била у могућности да буде члан комисија или ментор за израду дипломских, односно мастер радова на матичном Департману.

Свој допринос у развоју научног подмлатка ипак пружа тиме што помаже студентима око појашњења тема и избора литературе на немачком језику, која се користи у изради семинарских радова. Наиме, у оквиру наставе из предмета *Немачка књижевност 1* и *Немачка књижевност 2* кандидаткиња је интензивно упућивала студенте у технике израде семинарских радова који су обавезни саставни део силабуса ових предмета, пружала индивидуалну помоћ сваком студенту у избору теме, изради концепта и самом писању семинарског рада, припремајући их на тај начин за израду будућег дипломског и научног рада.

Тиме је показала да поседује интересовање и потребне компетенције за мотивисање и праћење научног подмлатка на Факултету у делу израде семинарских радова. Коректан и сараднички однос са студентима и креативност у приступу и истраживању књижевних тема доприносе успешности семинарских радова, као и повећаном интересовању студената за књижевна истраживања.

На основу горе наведеног, Веће Департмана за немачки језик и књижевност кандидаткињи др Маји Стефановић даје **позитивну оцену** за резултате постигнуте у праћењу и обезбеђивању научно-наставног подмлатка на факултету.

У Нишу, 19.09.2019. Управница Департмана за

немачки језик и књижевност

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Николета Момчиловић

Универзитет у Нишу

Филозофски факултет

Департман за немачки језик и књижевност

Изборном већу

Филозофског факултета у Нишу

ОЦЕНA ПРИСТУПНОГ ПРЕДАВАЊА

Др Маја Стефановић, кандидат на конкурсу за избор једног наставника у звање *доцент* за ужу научну област Немачка књижевност и култура (Немачка књижевност 7 и Немачка књижевност 8) одржала је приступно предавање 22. јула 2019. године, на Филозофском факултету у Нишу, под називом: Одлике немачке књижевности 20. века, пред Комисијом у следећем саставу:

1. Др Марина Ђукић Мирзајанц, доцент на Филозофском факултету Универзитета у Нишу, ужа научна област: Германистика;

2. Др Добрила Бегенишић, ванредни професор на Филозофском факултету Универзитета у Источном Сарајеву, ужа научна област: Специфични језици - Германистика;

3. Др Дејан Милутиновић, ванредни професор на Филозофском факултету Универзитета у Нишу, ужа научна област Српска и компаративна књижевност - Општа књижевност.

На основу Извештаја комисије, Департман за немачки језик и књижевност предлаже Изборном већу Филозофског факултета у Нишу да усвоји позитивну оцену одржаног приступног предавања.

У Нишу, 19.09.2019.

Управница Департмана за

немачки језик и књижевност

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Николета Момчиловић